### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

Ensomhed er begyndt at udvikle sig hen mod at være en folkesygdom i [adresse]. Alene i 2021 følte 8 % af den samlede danske befolkning sig ensomme. Ser man ned i disse tal er der dog en voldsom overrepræsentation hos de udsatte borgergrupper i vores samfund. Har man eksempelvis en længerevarende psykisk lidelse er risikoen for ensomhed firdoblet og hele 25 % af borgerne med et fysisk handicap føler sig ofte ensomme. Samme tendens gentager sig for bl.a. socialt udsatte familier, personer med ikke-vestlig baggrund og LGBT-personer.

Byrådet har i første halvdel af 2022 vedtaget “[adresse] for Medborgerskab og Fællesskab”, der er kommunens strategi til at forebygge ensomhed. I denne omtales netop udfordringerne for vores udsatte borgere og hvilken konsekvens ensomhed har for deres livskvalitet. Selvom alle kan blive ramt af ensomhed, er der dog en højere risiko for disse grupper, dels fordi det er sværere for dem at blive en del af et fællesskab, dels fordi de også oplever andre udfordringer i deres hverdag, som tærer på deres mentale reserver. I strategien fremhæves flere punkter til, hvordan vi kan arbejde hen mod en højere trivsel for udsatte borgere, men der er ikke afsat ekstra midler til indfasning af disse tiltag. Det Konservative Folkeparti ønsker, at [adresse] afsætter den nødvendige økonomiske ramme til at igangsætte arbejdet fra 2023.

Ét af punkterne i strategien er etableringen af partnerskaber på tværs af institutioner, civilsamfund, m.fl. [adresse] er allerede langt med at skabe disse samarbejder og arbejder med trivsel og udsatte borgere på tværs af mange aktører. Efterhånden er der dog kommet mange aktører i spil og det er ikke altid let at overskue hvilke tilbud vi har, hvad deres målgrupper er og om brugerne opnår den ønskede effekt. Det Konservative Folkeparti mener det vil være en god ide at få klarlagt effekten fra de mange samarbejder, hvor kommunen yder tilskud eller på anden vis er medfinansierende. Ved at få afdækket om ressourcerne matcher resultaterne, kan vi konstatere, om nogle samarbejder skal opskaleres yderligere eller udvikles med henblik på flere målgrupper.

Forslag

Det foreslås derfor, at:

1) [adresse] får gennemgået de mange samarbejder med eksterne aktører, dels for at afdække hvilke indsatser der bør styrkes yderligere, dels for en udvikling af relevante indsatser til nye målgrupper.

2) [adresse] afsætter midler til at implementere initiativerne fra afsnittet “Fællesskaber for alle” i den nye strategi mod ensomhed.

Finansiering

Forslagene ønskes finansieret fra eventuelt råderum i budgettet.

På vegne af byrådsgruppen for Det Konservative Folkeparti.

Mimi Schou